**A Vasas Szakszervezeti Szövetség tiltakozása a béren kívüli juttatásokat szűkítő kormányzati intézkedések ellen!**

Az újabb állami adó többletbevételeket a munkavállalók kárára – a munkáltatói terhek növelésével is, a béren kívüli juttatások adójának emelésén keresztül - kívánja a kormány megteremteni. Teszi mindezt úgy, hogy ismét semmibe veszi a munkavállalók és munkáltatók érdekképviseleti szervezeteit.

Az már biztos, hogy négyévente nemcsak választanak az állampolgárok, hanem azzal is szembesülnek, hogy az öngondoskodás nem érték, a közlekedés, az étkezés, az üdülés, a lakhatás - és még sorolhatnánk – munkáltatók általi kedvezményesebb adóteherrel történő nyújtása és igénybevétele sem szempont a kormány tagjainak. Gondolkodás nélkül nyomtak igen gombot a kormánypárti képviselők mind a 2019. évi költségvetési törvény, mind az adótörvények munkavállalók számára hátrányos módosítására. Ugye még sokan emlékeznek arra, hogy négy évvel ezelőtt ugyanezért tiltakoztunk több ízben, hívtuk fel a közvélemény figyelmét, hogy az ilyen és hasonló intézkedéseket előzze meg hatásvizsgálat, foglalkoztatási és szociális hatásokra vetítve, melybe a kormány vonja be a munkáltatók és munkavállalók képviselőit, mert a munka világa szereplőinek is van határozott véleménye, tapasztalata és akarata!

A magyar állampolgárok, beleértve tagjainkat is, nem a jogfosztásra szavaztak, nem arra, hogy éves szinten százezreket vegyenek ki a zsebükből!

Magyarországon 2018-ra a legkisebb munkabér elérte a létminimumot, nem történhet meg, hogy 2019. januárjától visszasüllyedjenek a munkavállalói jövedelmek. Ennek sem a munkaerő mobilitását ösztönző, sem pedig megtartását jelentő hatásai nem lesznek.

A 2019. évre szóló bértárgyalások indokolatlan elhúzódását eredményezi a kormányzat fenti döntése, tekintve, hogy a munkáltatók – valljuk be jogosan – érvelnek azzal, hogy a kialakult helyzetben nem lehet egyértelmű intézkedéseket hozni a béren kívüli juttatások tekintetében, a jogszabály hatályba lépése utáni megváltoztatását várják, beleértve azt is, hogy több makrogazdasági mutató bizonytalannak látszik.

***A Vasas Szakszervezeti Szövetség felszólítja a kormányt, hogy ne tegyen további terheket a munka világa szereplőire, most éppen az újbóli cafetéria adó formájában!***

Együtt-egymásért-felelősen a jövőnkért!

Budapest, 2018. szeptember 20. *Vasas Szakszervezeti Szövetség*